Redes hoekom jy soggens nog moeg is - WelstandWelstand
Tuis / Advies / Redes hoekom jy soggens nog moeg is
Jy gaan 22:00 slaap en staan 06:00 op en voel steeds slaperig en moeg.
ʼn Koppie koffie kan help en jou aan die gang kry, maar daar kan meer duistere redes wees vir jou oggendmoegheid ten spyte van al die slaap wat jy kry. Om dit te verstaan, sal die bes moontlike begin vir jou dag wees.
“As jy gereeld moeg wakker word, veral as jy die heel dag moeg is, kan daar iets anders aan die gang wees,” sê Stacy Sampson, ʼn bydraer by die medieseadvieswebtuiste Healthline.
Die slaapdeskundige dr. Lee-Chiong sê dis dalk bietjie veel gevra om elke nag genoeg slaap te kry, veral met lang werkdae en aktiewe leefstyle wat prioriteit kry. “ʼn Gesonde slaapregime begin deur te erken dat te min slaap ʼn probleem is en dat ʼn weg na ʼn oplossing gesoek moet word.”
Hier is ʼn paar redes vir minder opgeruimde oggende:
Jy druk die slaapknoppie en bly te lank in die bed
Carina Wolff skryf by Bustle.com dat daar wanopvattings bestaan oor die slaapknoppie te druk as jy wakker word. “Mens sou dink dat jy minder moeg sal wees as jy die slaapknoppie druk omdat jy meer slaap inkry, maar eintlik doen dit net die teenoorgestelde. As jy weer vir so ʼn kort rukkie aan die slaap raak, maak jou wekker jou in die verkeerde slaapsiklus wakker en dit kan jou moeër laat as toe jy begin het.
“Probeer om jou wekker te stel vir die presiese tyd waarop jy moet wakker word, of kry ʼn slaap-app wat jou kan help om in die regte siklus wakker te word.”
Die slaapdeskundige dr. Michael Breus sê die gemiddelde slapie nadat die knoppie gedruk is, duur ongeveer 7–9 minute. “Dit gee jou brein nie genoeg tyd om weer ʼn dieper en meer verfrissende slaapstadium binne te gaan nie. So, gedurende die laaste 30–60 minute kry jy eintlik gebroke, gefragmenteerde slaap.”
Jy gaan op die verkeerde tyd bed toe
Volgens Breus het jy ʼn spesifieke chronotipe (vroegopstaner, naguil, ens.) en as jy wakker word op ʼn tydstip wat nie by jou chronotipe inpas nie, kan dit jou oggende veeleisend maak. “As jy byvoorbeeld ʼn naguil is en 06:00 wakker word, selfs al het jy 22:00 gaan slaap (wat jou agt ure slaap gee), sal jy steeds aaklig voel omdat jou brein steeds melatonien wil produseer terwyl jy probeer wakker word!”
Dit is ook raadsaam om elke dag op dieselfde tyd te gaan slaap en wakker te word aangesien wisselings jou slaappatrone en rus kan versteur.
Slaapinersie (en ander slaapversteurings)
Sampson sê dit is moontlik dat jou oggendbewerigheid net slaapinersie is, ʼn normale deel van die wakkerwordproses. “Jou brein word tipies nie oombliklik wakker nadat jy geslaap het nie. Hy gaan geleidelik oor na ʼn wakkertoestand.”
Moenie lig uithou en TV kyk nie
Wolff sê hoewel dit goed is om in die donker te slaap, met jy soggens die gordyne oopmaak. Die UCLA Slaapsentrum het gevind dat die inlaat van lig help om jou liggaam se natuurlike sirkadiese ritme te reguleer, wat jou wakkerder en meer energiek laat voel.
Nog ʼn taboe is om TV te kyk voor jy gaan slaap. Sy sê die lig wat uit hierdie elektronika voortkom steurend kan inwerk op jou liggaam se vlak van die hormoon melatonien, wat daarvoor verantwoordelik is om ons slaapsiklusse te beheer. “Bêre die rekenaar en oorweeg ʼn ander slaaptydaktiwiteit, soos lees.”